Ngāti Hinepare, Ngāti Māhu, Ngāti Matepū, Ngāti Paarau, Ngāi Tahu Ahi, Ngāi Tāwhao, Ngāti Tū, Ngāi Te Ruruku, Ngāti Kahungunu, Kahungunu mātangi rau, tēnei te mihi, tēnei te tangi. Tēnei te tangi i runga i te āhuatanga o ō tātou mate. Ngā mate putuputu o te wā, ngā pakeke nā rātou anō hoki tēnei ara i para mō koutou kia tutuki pai ai i ngā mahi i tēnei rā. Nō reira, tika tonu kia tangihia kia mihia kia poroporoakitia rātou ki a rātou. Nō reira, e ngā mate o te wā, ngā mate i roto i ngā tau maha, rātou i pupuri i te mana me te mauri o tēnei o ngā kerēme mō Ahuriri, tēnei te tangi. Haere, haere, whoatu rā koutou. Whoatu rā koutou i runga i te ara kōrero kua parangaia e tino me te mano. Koutou kua haere ki tua o Reitū ki tua o Reiao e te pae, ki te huinga o te kahurangi ki te kāhui Matariki, e ngā mate, haere, haere, whakangaro atu rā.